ผู้ว่า ธปท.เผยบาทแข็งจากปัจจัยตปท.คาด GDP ไตรมาส 2/58 ฟื้นตัว
ผู้ว่า ธปท.เผยบาทแข็งจากปัจจัยตปท.คาด GDP ไตรมาส 2/58 ฟื้นตัว
22 เม.ย. 2558

นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) เปิดเผยว่า สำหรับภาวะเงินบาทแข็งค่าในช่วงนี้มาจากปัจจัยจากต่างประเทศ เนื่องจากดอลลาร์อ่อนค่าหลังตัวเลขเศรษฐกิจของสหรัฐออกมาไม่ค่อยดี ซึ่งเรื่องนี้ธนาคารแห่งประเทศไทย(ธปท.) และคณะกรรมการนโยบายการเงิน(กนง.) ได้ติดตามสถานการณ์อย่างใกล้ชิด
สำหรับภาวะเศรษฐกิจของประเทศไทยในช่วงไตรมาส 2/58 คาดว่าน่าจะขยายตัวเป็นบวกมากขึ้นกว่าช่วงไตรมาสแรก ส่วนกรณีที่สำนักงานคณะกรรมการพัฒนาการเศรษฐกิจและสังคมแห่งชาติ(สศช.) ประเมินว่าภาวะเศรษฐกิจไตรมาส 1/58 จะขยายตัวที่ระดับ 3% คงต้องดูว่าเป็นการเปรียบเทียบกับช่วงเวลาใด หากเทียบกับช่วงเดียวกันของไตรมาส 1/57 จะมีอัตราการขยายตัวที่สูง เพราะมีฐานต่ำ แต่หากเทียบกับไตรมาสสุดท้ายของปี 57 อาจมีอัตราการขยายตัวที่ต่ำลง
ขณะที่ หนี้เสียในระบบธนาคารพาณิชย์ว่า ไม่ถือว่าอยู่ในระดับสูง ซึ่งธนาคารพาณิชย์แต่ละแห่งต่างดูแลในส่วนนี้อยู่แล้ว ประกอบกับเป้าหมายในการขยายสินเชื่อก็ไม่อยู่ในระดับที่สูงเกินไป มองว่าจะไม่ส่งผลกระทบต่อฐานะทางการเงินของธนาคาร เพราะจากผลประกอบการที่ผ่านมาแต่ละธนาคารก็มีผลกำไรดี ประกอบกับ ธปท.ได้สั่งให้มีการกันสำรองไว้ค่อนข้างสูง
ทั้งนี้ สำหรับภาวะหนี้ครัวเรือนในขณะนี้ก็ยังไม่น่าเป็นห่วงเช่นกัน เพราะตัวเลขหนี้ครัวเรือนได้ชะลอตัวลงเป็นลำดับมาตลอดในช่วง 1 ปีครึ่งที่ผ่านมา แต่สาเหตุที่หนี้ครัวเรือนเพิ่มสูงมากขึ้นในช่วงก่อนหน้านี้เพราะประชาชนประสบภาวะน้ำท่วมใหญ่ในปี 54 จึงจำเป็นต้องกู้เงินเพื่อมาใช้จ่ายในการซ่อมแซมที่อยู่อาศัย หรือซื้อยานพาหนะใหม่ แต่ตอนนี้สถานการณ์หนี้ครัวเรือนได้เริ่มชะลอลงแล้ว จึงถือว่าไม่น่าเป็นห่วง